Det er ikke første gang, at en bank vil droppe visa/dankortet, men det er første gang, at det bliver en realitet. - Beslutningen om at udfase Visa/Dankortet er ikke truffet over natten, men er derimod et resultat af den udvikling, som vi har set de senere år på kortområdet, og som vi forventer at se i de kommende år, og som vi mener skal komme kunderne til gode, fortæller kommunikationschef hos Spar Nord, Neel Rosenberg. I 35 år har danskerne kunne hive visa/dankortet op af lommerne i butikkerne, men for kunder af Spar Nord er det snart slut. Nu går den nordjysk baserede bank efter at gøre brug af internationale betalingskort. - Baggrunden for udfasningen af visa/dankortet er, at dankortet er faldet bagud i forhold til andre betalingskort, siger Neel Rosenberg og uddyber: - Vores kunder er i dag derfor bedre stillet med et Visa-kort eller et Mastercard, hvorfor det også er dem, vi markedsfører. Derudover er sikkerhedsspørgsmålet også en af årsagerne til udfasningen. Bankerne tjener flere penge Visa/dankortet er to betalingskort i et - både det danske dankort og det internationale visakort. Men fremover satser Spar Nord altså på de internationale betalingskort. Derfor kan man også fristes til at spørge, om det handler om, at bankerne selv tjener mere på Visa og Mastercard, end de gør på dankortet. - Det handler om at stille vores kunder bedst i forhold til deres behov og sikre dem bedst mod kortmisbrug, og det mener vi, at vi gør med vores nuværende udbud af betalingskort. I Danmark er lovgivningen indrettet sådan, at privatkunder ikke skal betale for transaktionsomkostninger på betalingskort. Derfor er det andre forhold, der er afgørende, når vi som bank vælger, hvilke betalingsprodukter vi vil tilbyde vores kunder, fortæller Neel Rosenberg. Men hun bekræfter alligevel, at der er en vis fordel i valget for bankerne. - Det er korrekt, at der isoleret set er en bedre fortjeneste på internationale betalingskort, men der er også flere omkostninger. Hvor konkurrencen på betalingsområdet tidligere har været lav, har de senere års udvikling medført en øget konkurrence i markedet, siger Neel Rosenberg. Uanset hvad er det ihvertfald slut. Den nordjyske bank bliver den første til at afskaffe visa/dankortet, men det er dog fortsat muligt at bruge dankortet.

Opsummering:
Spar Nord udsteder ikke længere det almene visa/dankort. Fra nu af kan du kun få Visa eller Mastercard.